text: 90 års fødselsdag
  30 april 2010 kl. 13.12
  Onsdag den 5. maj, fylder Dansk Skoleforening for Sydslesvig 90 år, og det skal fejres med en kæmpe opførelse af musicalen Peter Pan på A. P. Møller Skolen i Slesvig.
  Over 250 medvirkende skal tilsammen markere skoleforeningens 90 års fødselsdag i en kæmpe forestilling.
  Forestillingen er stablet på benene til ære for den runde fødselar - og hvordan holder man sig bedre ung end med en musical, der handler om evig indre ungdom? 
  Musicalen er skrevet af komponist Ole Dahl og skuespiller og instruktør Kit Eichler. Forestillingen løber over flere dage, og ved sidste tæppefald regner skolen med at have underholdt mere end 5000 tilskuere med Peter Pans udødelige narrestreger.
  Sidste offentlige forestilling er lørdag d. 8. maj klokken 15.
  